b"\n_START_ARTICLE_\nRCTV\n_START_PARAGRAPH_\nRadio Caracas Televisi\xc3\xb3n (RCTV) er en privat fjernsynskanal i Venezuela med hovedkvarter i Caracas. Kanalen ble tildelt sin sendingskonsesjon av Venezuelas milit\xc3\xa6rdiktator Marcos Perez Jim\xc3\xa9nez 15. november 1953, og sprang ut fra landets eldste radiokanal, Radio Caracas Radio, grunnlagt 1930. RCTV er en av Venezuelas mest popul\xc3\xa6re TV-kanaler, og har v\xc3\xa6rt kritisk til Hugo Ch\xc3\xa1vez'  styre, som den har ment var autorit\xc3\xa6rt. Kanalen er f\xc3\xb8rst og fremst kjent for sine s\xc3\xa5peoperaer og underholdninsprogram._NEWLINE_Kanalen fikk ikke lenger fornyet sin konsesjon som allmennkringkaster av den venezuelanske regjeringen, da konsesjonen gikk ut i mai 2007. Begrunnelsen var at RCTV hadde brutt en rekke av konsesjonsvilk\xc3\xa5rene;som minimumskrav til nasjonalt produserte programmer; vilk\xc3\xa5r for reklamesendinger og brudd p\xc3\xa5 skatteloven, i tillegg til at noen mener kanalen aktivt st\xc3\xb8ttet milit\xc3\xa6rkuppet mot Ch\xc3\xa1vez-regjeringen i 2002.Frekvenser og sendere ble tildelt den statlig finansierte stasjonen TVes. RCTV har fortsatt konsesjon for \xc3\xa5 sende over satellitt og kabel, og sender i tillegg over internett. RCTVs sendinger er sv\xc3\xa6rt popul\xc3\xa6re og har fortsatt flere seere enn alle de offentlige tv-kanalene til sammen._NEWLINE_I mai 2007 var det store protestdemonstrasjoner i Venezuela mot at den opposisjonelle kanalen ikke fikk fornyet sin konsesjon. Utenlandske observat\xc3\xb8rer har uttrykt bekymring over pressefriheten i landet."